奉使新安自桐廬縣經嚴陵釣臺宿七里灘下寄使院諸公
作者：劉長卿
朝代：唐

paragraphs: 悠然釣臺下，懷古時一望。
江水自潺湲，行人獨惆悵。
新安從此始，桂檝方蕩漾。
回轉百里間，青山千萬狀。
連崖去不斷，對嶺遙相向。
夾岸黛色愁，沈沈綠波上。
夕陽留古木，水鳥拂寒浪。
月下扣舷聲，煙中採菱唱。
猶憐負羈束，未暇依清曠。
牽役徒自勞，近名非所向。
何時故山裏，却醉松花釀。
回首唯白雲，孤舟復誰訪。